##### Comunicat - conflict de interese penal - TUDOR BALTA

Agenția Națională de Integritate a constatat faptul că TUDOR BALTA, fost Vicepreședinte al Consiliului Comisiei de Supraveghere a Asigurărilor (C.S.A.), a încălcat regimul juridic al conflictului de interese în materie penală, întrucât, în calitate de Vicepreședinte al C.S.A., a participat la ședința Consiliului din data de 03 august 2010, în cadrul căreia s-a aprobat cererea societății Compania de Asigurări Reasigurări Exim România S.A. (CARE – România S.A.), de obținere a autorizației de funcționare ca societate de asigurare. TUDOR BALTA deține un număr de 30.000 acțiuni la societatea Compania de Asigurări Reasigurări Exim România S.A.

TUDOR BALTA a ocupat funcția de Vicepreședinte al Consiliului Comisiei de Supraveghere a Asigurărilor în  perioada 28 iunie 2006   – 29 aprilie 2013.

Astfel, TUDOR BALTA a încălcat dispozițiile art. 2531 din Codul Penal al României, potrivit cărora „Fapta funcţionarului public care, în exerciţiul atribuţiilor de serviciu, îndeplineşte un act ori participă la luarea unei decizii prin care s-a realizat, direct sau indirect, un folos material pentru sine, soţul său, o rudă ori un afin până la gradul II inclusiv, sau pentru o altă persoană cu care s-a aflat în raporturi comerciale ori de muncă în ultimii 5 ani sau din partea căreia a beneficiat ori beneficiază de servicii sau foloase de orice natură, se pedepseşte cu închisoare de la 6 luni la 5 ani şi interzicerea dreptului de a ocupa o funcţie publică pe durată maximă”.

Agenția Națională de Integritate a sesizat Parchetul de pe lângă Curtea de Apel Constanța în vederea verificării indiciilor privind săvârșirea de către TUDOR BALTA a infracțiunii de conflict de interese, prevăzută de art. 2531 din Codul Penal al României.

TUDOR BALTA a fost informat despre declanșarea procedurii de evaluare, elementele identificate, precum și drepturile de care beneficiază – de a fi asistat sau reprezentat de un avocat şi de a prezenta date sau informații pe care le consideră necesare, personal ori prin transmiterea unui punct de vedere scris.

Autoritatea de Supraveghere Financiară (A.S.F.) este autoritate administrativă autonomă, de specialitate, care îşi exercită atribuţiile prin preluarea şi reorganizarea tuturor atribuţiilor şi prerogativelor Comisiei de Supraveghere a Asigurărilor (C.S.A.), Comisiei Naţionale a Valorilor Mobiliare (C.N.V.M.) şi Comisiei de Supraveghere a Sistemului de Pensii Private (C.S.S.P.P.).

„Fapta persoanei cu privire la care s-a constatat […] încălcarea obligaţiilor legale privind conflictul de interese […] constituie abatere disciplinară şi se sancţionează potrivit reglementării aplicabile demnităţii, funcţiei sau activităţii respective […]”.

„Persoana […] față de care s-a constatat existenţa conflictului de interese […] este decăzută din dreptul de a mai exercita o funcție sau o demnitate publică  […]  pe o perioadă de 3 ani de la data eliberării, destituirii din funcția ori demnitatea publică respectivă sau a încetării de drept a mandatului. Dacă persoana a ocupat o funcție eligibilă, nu mai poate ocupa aceeași funcție pe o perioadă de 3 ani de la încetarea mandatului”.

Agenţia Naţională de Integritate îşi exercită atribuţiile cu respectarea principiilor legalității, confidenţialității, imparţialității, independenţei operaţionale, celerității, bunei administrări, precum şi al dreptului la apărare.

AGENȚIA NAȚIONALĂ DE INTEGRITATE, 14 august 2013